CELEX: 32021D0748
Language: hu
Date: 2021-05-06 00:00:00
Title: A Tanács (KKBP) 2021/748 határozata (2021. május 6.) Kanadának a katonai mobilitásra vonatkozó PESCO-projektben való részvételéről

2021.5.7.   
               
               
                  HU
               
               
                  Az Európai Unió Hivatalos Lapja
               
               
                  L 160/106
               
            
         A TANÁCS (KKBP) 2021/748 HATÁROZATA
         (2021. május 6.)
         Kanadának a katonai mobilitásra vonatkozó PESCO-projektben való részvételéről
         AZ EURÓPAI UNIÓ TANÁCSA,
         tekintettel az Európai Unióról szóló szerződésre és különösen annak 46. cikke (6) bekezdésére,
         tekintettel az állandó strukturált együttműködés (PESCO) létrehozásáról és a részt vevő tagállamok jegyzékének meghatározásáról szóló, 2017. december 11-i (KKBP) 2017/2315 tanácsi határozatra (1) és különösen annak 9. cikke (2) bekezdésére,
         tekintettel a harmadik államok egyes PESCO-projektekben való részvételére irányuló kivételes felkérés általános feltételeinek meghatározásáról szóló, 2020. november 5-i (KKBP) 2020/1639 tanácsi határozatra (2) és különösen annak 2. cikke (4) bekezdésére,
         tekintettel az Unió külügyi és biztonságpolitikai főképviselőjének javaslatára,
         mivel:
         
                     (1)
                  
                  
                     A (KKBP) 2017/2315 határozat 9. cikkének (2) bekezdése értelmében a Tanács a Szerződés 46. cikkének (6) bekezdésével összhangban határoz arról, hogy egy adott harmadik állam, amelyet az adott projektben részt vevő tagállamok fel szeretnének kérni az adott projektben való részvételre, teljesíti-e a Tanács által meghatározandó követelményeket.
                  
               
                     (2)
                  
                  
                     A Tanács 2018. március 6-án elfogadta a (KKBP) 2018/340 határozatot (3). Az említett határozat 1. cikke értelmében a PESCO keretében ki kell dolgozni a „Katonai mobilitás” elnevezésű projektet (a továbbiakban: a katonai mobilitásra vonatkozó PESCO-projekt), 24 projekttagnak – köztük Hollandiának mint projektkoordinátornak – a részvételével.
                  
               
                     (3)
                  
                  
                     A Tanács 2020. november 5-én elfogadta a harmadik államok egyes PESCO-projektekben való részvételére irányuló kivételes felkérés általános feltételeinek meghatározásáról szóló (KKBP) 2020/1639 határozatot. Az említett határozat 2. cikkének (4) bekezdése úgy rendelkezik, hogy a valamely PESCO-projekt koordinátora vagy koordinátorai általi tájékoztatás alapján, valamint a Politikai és Biztonsági Bizottságtól (PBB) kapott vélemény nyomán a Tanács – a Szerződés 46. cikkének (6) bekezdésével és a (KKBP) 2017/2315 határozat 9. cikkének (2) bekezdésével összhangban – határozatot hoz arról, hogy a harmadik állam adott projektben való részvétele teljesíti-e a (KKBP) 2020/1639 határozat 3. cikkében foglalt feltételeket.
                  
               
                     (4)
                  
                  
                     Kanada 2021. február 15-én, a (KKBP) 2020/1639 határozat 2. cikkének (1) bekezdésével összhangban kérelmet nyújtott be a katonai mobilitásra vonatkozó PESCO-projekt koordinátorához a projektben való részvétel iránt. A projekttagok ezt követően a (KKBP) 2020/1639 határozat 2. cikkének (2) bekezdésével összhangban, a Kanada által szolgáltatott információk alapján értékelték, hogy Kanada teljesíti-e az általános feltételeket.
                  
               
                     (5)
                  
                  
                     A katonai mobilitásra vonatkozó PESCO-projekt koordinátora 2021. március 17-én a (KKBP) 2020/1639 határozat 2. cikkének (3) bekezdésével összhangban tájékoztatta a Tanácsot és az Unió külügyi és biztonságpolitikai főképviselőjét arról, hogy az említett projekt projekttagjai ugyanazon a napon egyhangúlag egyetértettek abban, hogy Kanadát fel kívánják kérni a projektben való részvételre. A PESCO-projekt projekttagjai egyhangúan egyetértettek továbbá Kanada projektben való részvételének hatályát, formáját és releváns szakaszait illetően, valamint abban, hogy Kanada teljesíti az említett határozat 3. cikkében foglalt általános feltételeket.
                  
               
                     (6)
                  
                  
                     A PBB 2021. március 30-án jóváhagyta a Kanadának a katonai mobilitásra vonatkozó PESCO-projektben való részvétele iránti kérelméről szóló tájékoztatással kapcsolatos véleményt. A PBB nyugtázta különösen a projektnek a tájékoztatásban szereplő leírását, beleértve annak céljait, szervezését és döntéshozatalát, valamint a kiemelt munkaterületeket. A PBB megállapította azt is, hogy a projekt keretében nem osztanak meg EU-minősített vagy érzékeny adatokat, és hogy a (KKBP) 2020/1639 tanácsi határozat 3. cikkének g) pontja értelmében a projekt végrehajtására nem az Európai Védelmi Ügynökség támogatásával kerül sor. A PBB megjegyezte továbbá, hogy a katonai mobilitásra vonatkozó PESCO-projekt nem foglal magában sem fegyverbeszerzést, kutatást és képességfejlesztést, sem pedig fegyverek, képességek és technológiák felhasználását és kivitelét, valamint hogy a projekt nem foglal magában szervezeteket, beruházásokat vagy a PESCO-ban részt vevő tagállamoktól származó finanszírozást, illetve a projekttevékenységekre vonatkozó uniós finanszírozás iránti kéréseket.
                  
               
                     (7)
                  
                  
                     A PBB emellett egyetértését fejezte ki Kanadának a katonai mobilitásra vonatkozó PESCO-projektben való részvételének a tájékoztatás szerinti javasolt hatályát, formáját és mértékét illetően. A PBB elismerte, hogy Kanada kifejezte, hogy teljes mértékben támogatja az említett projektnek a tájékoztatásban meghatározott hatályát.
                  
               
                     (8)
                  
                  
                     Ugyanebben a véleményben a PBB megerősítette a katonai mobilitásra vonatkozó PESCO-projekttagok által egyhangúlag jóváhagyott azon álláspontot, amely szerint Kanada teljesíti a (KKBP) 2020/1639 határozat 3. cikkében foglalt alábbi általános feltételeket:
                     
                                 —
                              
                              
                                 Kanada teljesíti a 3. cikk a) pontjában foglalt azon feltételt, amelynek értelmében köteles osztani a Szerződés 2. cikkében megállapított, az Unió alapját képező értékeket, valamint a Szerződés 21. cikkének (1) bekezdésében említett elveket, továbbá a közös kül- és biztonságpolitika (KKBP) tekintetében a Szerződés 21. cikke (2) bekezdésének a), b), c) és h) pontjában kitűzött célokat, illetve amelynek értelmében nem sértheti az Uniónak és tagállamainak a biztonsági és védelmi érdekeit, amibe az uniós tagállamokkal való jószomszédi kapcsolatok elvének tiszteletben tartása is beletartozik, továbbá politikai párbeszédet kell folytatnia az Unióval, amelynek a katonai mobilitásra vonatkozó PESCO-projektben való részvételekor biztonsági és védelmi aspektusokra is ki kell terjednie,
                              
                           
                                 —
                              
                              
                                 ami a jelentős értéktöbblettel bíró részvételre vonatkozó, a 3. cikk b) pontjában meghatározott feltételt illeti, Kanadának a katonai mobilitásra vonatkozó PESCO-projektben való részvétele tekintetében a tájékoztatás részletesen ismerteti Kanada leendő hozzájárulását – beleértve a projektben való részvételének hatályát, formáját és mértékét is –, ami alátámasztja e feltétel teljesülését,
                              
                           
                                 —
                              
                              
                                 a 3. cikk c) pontjában meghatározott feltételt illetően, Kanadának a katonai mobilitásra vonatkozó PESCO-projektben való részvétele a tájékoztatásban foglaltak alapján hozzá fog járulni a közös biztonság- és védelempolitikának (KBVP), valamint az uniós törekvési szintnek a megerősítéséhez, a KBVP-missziók és -műveletek támogatása érdekében is,
                              
                           
                                 —
                              
                              
                                 ami a 3. cikk d) pontjában meghatározott feltételt illeti, a katonai mobilitásra vonatkozó PESCO-projekt nem irányul fegyverbeszerzésre, kutatásra és képességfejlesztésre, illetve fegyverek vagy képességek és technológiák felhasználására és kivitelére. A projekt keretében semmilyen képességet vagy technológiát nem fognak kifejleszteni. Kanadának a projektben való részvétele következésképpen nem vezet sem a Kanadától való függőségekhez, sem pedig általa valamely tagállammal szemben bevezetett korlátozásokhoz,
                              
                           
                                 —
                              
                              
                                 a tájékoztatásban részletesebben meghatározottak alapján szintén teljesül a 3. cikk e) pontjában meghatározott azon feltétel, amelynek értelmében Kanada részvételének összhangban kell állnia a (KKBP) 2017/2315 határozat mellékletében meghatározott szigorúbb releváns PESCO-kötelezettségvállalásokkal, valamint a haderőknek az említett mellékletben meghatározott bevethetősége és interoperabilitása, amelyet e projekt segít teljesíteni. Mivel a katonai mobilitásra vonatkozó PESCO-projekt nem képességorientált projekt, Kanada részvételére nem alkalmazandó az a feltétel, hogy a részvételnek hozzá kell járulnia a képességfejlesztési tervből és a koordinált éves védelmi szemléből eredő prioritások megvalósításához, valamint kedvező hatást kell gyakorolnia az európai védelmi technológiai és ipari bázisra,
                              
                           
                                 —
                              
                              
                                 a 3. cikk f) pontjában meghatározott követelmény teljesült, mivel az Unió és Kanada közötti adatbiztonsági megállapodás (4)2018. június 1-je óta hatályban van,
                              
                           
                                 —
                              
                              
                                 a 3. cikk g) pontjában meghatározott feltétel ebben az esetben nem alkalmazandó, mivel a katonai mobilitásra vonatkozó PESCO-projekt végrehajtására nem az Európai Védelmi Ügynökség támogatásával kerül sor, és ezért nincs szükség az Ügynökséggel kötött hatályos igazgatási megállapodásra,
                              
                           
                                 —
                              
                              
                                 a 3. cikk h) pontjában meghatározott feltételt illetően, Kanada vállalta, hogy törekedni fog a (KKBP) 2017/2315 határozattal és a (KKBP) 2018/909 határozattal (5) összhangban egy projektspecifikus igazgatási megállapodás és bármely egyéb szükséges projekt-dokumentáció megkötésére.
                              
                           
               
                     (9)
                  
                  
                     A PBB a 2021. március 30-i véleményében azt ajánlotta, hogy a Tanács hozzon kedvező határozatot arról, hogy Kanadának a katonai mobilitásra vonatkozó PESCO-projektben való részvétele teljesíti-e a (KKBP) 2020/1639 határozat 3. cikkében foglalt feltételeket.
                  
               
                     (10)
                  
                  
                     A Tanácsnak ezért határozatot kell elfogadnia arról, hogy Kanadának a katonai mobilitásra vonatkozó PESCO-projektben való részvétele teljesíti-e a (KKBP) 2020/1639 határozat 3. cikkében foglalt feltételeket. Ezt követően a projekt koordinátora a projekttagok nevében az adott projektben való részvételre való felkérést küld Kanadának. Kanada a (KKBP) 2020/1639 határozat 2. cikkének (7) bekezdésével összhangban a projekttagok és Kanada között kötendő igazgatási megállapodásban meghatározott napon csatlakozik a projekthez, valamint az e határozat 4. cikkének (1) bekezdésével összhangban az említett megállapodásban meghatározott jogokkal és kötelezettségekkel rendelkezik. A Tanács a (KKBP) 2020/1639 határozat 5. cikkének (2) bekezdésével összhangban ellátja a felügyeleti feladatait, és az említett tanácsi határozat 6. cikkének (2) és (3) bekezdésében említett körülmények fennállása esetén további határozatokat hozhat,
                  
               ELFOGADTA EZT A HATÁROZATOT:
         
            1. cikk
            Kanadának a katonai mobilitásra vonatkozó PESCO-projektben való részvétele teljesíti a (KKBP) 2020/1639 határozat 3. cikkében foglalt feltételeket.
         
         
            2. cikk
            Ez a határozat az elfogadásának napján lép hatályba.
         
         
            Kelt Brüsszelben, 2021. május 6-án.
            
               
                  a Tanács részéről
               
               
                  az elnök
               
               J. BORRELL FONTELLES
            
         
         
            (1)  HL L 331., 2017.12.14., 57. o.
         
         
            (2)  HL L 371., 2020.11.6., 3. o.
         
         
            (3)  A Tanács (KKBP) 2018/340 határozata (2018. március 6.) a PESCO keretében kidolgozandó projektek listájának összeállításáról (HL L 65., 2018.3.8., 24. o.).
         
            (4)  Megállapodás Kanada és az Európai Unió között a minősített adatok cseréjére és védelmére vonatkozó biztonsági eljárásokról (HL L 333., 2017.12.15., 2).
         
            (5)  A Tanács (KKBP) 2018/909 határozata (2018. június 25.) a PESCO-projektekre vonatkozó közös irányítási szabálykészlet létrehozásáról (HL L 161., 2018.6.26., 37. o.).